Qozog'istonda prezidentga suiqasd uyushtirishni rejalashtirgan xorijiy razvedka agenti ushlandi

Qozog'istonda prezident Qosim-Jo'mart To'qaevga suiqasd uyushtirishni rejalashtirgan xorijiy razvedka agenti ushlandi. Bu haqda “Sputnik” xabar berdi.
Ma'lum qilinishicha, 2022 yil 25 mart kuni Nur-Sulton shahrida Milliy xavfsizlik aksilrazvedka qo'mitasi tomonidan Qozog'iston prezidenti va bir qator yuqori martabali davlat xizmatchilarining hayotiga suiqasd qilishni rejalashtirgan Qozog'iston fuqarosi — “A” xorijiy razvedka agenti qo'lga olingan.
“Undan xorijda ishlab chiqarilgan snayper miltig'i, giyohvand moddalar va katta miqdordagi pul olindi”, deyiladi xabarda.
Qayd etilishicha, hibsga olingan xorijiy razvedka agenti Qozog'istonda Rossiyaga qarshi tashviqot bo'yicha topshiriqlarni bajargan. “Ijtimoiy tarmoqlarda rusofob qarashlarni shakllantirishga qaratilgan postlar chop etilgan”, deyiladi xabarda.
Qo'lga olingan qozog'istonlik chet el davlatining ko'rsatmasi va manfaatlarini ko'zlab qonunbuzarlik sodir etganini tan olgan.
Avvalroq Pokiston bosh vaziri Imron xonga suiqasd qilishga urinish bo'lgandi. Shuningdek, Gaiti bosh vaziriga suiqasd uyushtirilgandi. Hamda AQShning 2 prezidentiga suiqasd uyushtirmoqchi bo'lgan yigit ushlangan.